Sarpsborg Kristelig Folkeparti

Historie

KrF stilte liste i Sarpsborg for første gang i 1913. Ifølge avisreferatene møtte det opp "ca 70 stemmeberettigede – hvorav flere kvinner" på møtet hvor valglista ble satt opp. Det lokale KrF-partiet ville innføre kommunal alderspensjon og i skolepolitikken ville Sarpsborg KrF kjempe for gratis skolemateriell. KrF fikk 6 representanter i de tre første periodene i Sarpsborg bystyre. Ved direkte valg til skolestyret i 1919 ble KrF det nest største partiet i Sarpsborg. Det første lokale kvinnelag i KrF ble stiftet i Sarpsborg i 1937. Da landspartiet til KrF ble etablert i Bergen i 1938 ble Birger Kronhaug fra Sarpsborg valgt inn i det første landsstyret for Kristelig Folkeparti.
Den 11. august 1945 ble fylkeslaget til Østfold KrF konstituert på et møte i Sarpsborg. Bernt Fjell fra Sarpsborg ble valgt til KrFs første fylkesformann i Østfold. Fylkeslagets første vedtekter ble utarbeidet av Bertil Kronhaug fra Sarpsborg, Karl Bjørnland fra Tune og Peder Svenningsen fra Skjeberg. Den 3. september 1945 ble Østfolds første stortingsnominasjonsmøte avholdt i Sarpsborg. KrF fikk 17 129 stemmer i Østfold ved stortingsvalget i 1945. Helt siden den gang har KrF vært representert på Stortinget for Østfold. I 1946 ble Dagmar Bang fra Sarpsborg den første formannen i Østfold KrFs fylkeskvinnelag.  Året etter ble det landsdekkende kvinnelaget stiftet i Oslo.
Etter annen verdenskrig har oppslutningen til Sarpsborg KrF i lokalvalg vært omtrent på landsgjennomsnittlig nivå. F.eks. da KrF på landsbasis fikk 11,5 prosent oppslutning i kommunestyrevalget 1975 var oppslutningen om KrF lokalt i kommunene Sarpsborg, Tune, Skjeberg og Varteig totalt 3 352 av 24 533 stemmer. KrF fikk ved forrige kommunevalg (2007) 6,7 % av stemmene og tre representanter i Sarpsborg bystyre.

Organisasjon

KrF har ca 300 medlemmer i Sarpsborg. Sarpsborg KrFs øverste organ er årsmøtet, som velger lokalpartiets styre og representantskap. Årsmøtene behandler styrets, bystyregruppas, ungdomslagets og kvinnelagets årsberetning og vedtar forskjellige resolusjoner. Partiets øverste organ mellom årsmøtene er representantskapet. Representantskapet i Sarpsborg KrF består av styret og 24 andre representanter og vararepresentanter og møter normalt 2-4 ganger i året. Representantskapet fatter beslutninger i større politiske saker, og har som oftest et politisk hovedtema til diskusjon i hvert møte.  Styret har stort sett møter hver måned og behandler alle løpende saker; politisk, organisasjonsmessig og administrativt. Geir M. Hansen ble valgt til lokallagsleder i 2012.Ann-Karin Aarvik, Ståle Solberg og Annar Hasle sitter i bystyret for KrF i Sarpsborg. Annar Hasle er gruppeleder.

Jernbanetrasé gjennom Østfold

I mai 2010 sendte to profilerte KrF-politikere fra Sarpsborg, Annar Hasle og Ståle Solberg, et utspill til mediene om at jernbanen bør gå i rettere linje gjennom Nedre Glomma-regionen. Utspillet vakte sterke reaksjoner i Fredrikstad KrF, og det ble innkalt til ekstraordinært årsmøte i Sarpsborg KrF hvor det ble enstemmig vedtatt å støtte utspillet ved å gå inn for en alternativ samferdselsplan for Nedre Glomma. 16. juni fremmet Ståle Solberg under et møte i fylketstinget et forslag som blant annet gikk ut at fylkeskommunen skulle anbefale "Jernbaneverkets Intercity strategi hovedlaternativ nr. 2: Gjennomgående hastighetsstandard 250 km/t, med eventuell nødvendige avgreininger for betjening av byer og tettsteder." Under voteringen i fylkestinget fikk forslaget bare stemmen til Ståle Solberg. Ståle Solberg ble ikke renominert som en av toppkandidatene for KrF i Østfold ved fylketingsvalget 2011.

Konkurranseutsetting

På Sarpsborg KrFs årsmøte i 2010 holdt Lasse Tenden fra NHO Service foredrag om konkurranseutsetting i Sarpsborg. KrF er blant partiene som stemte for konkurranseutsetting i eldreomsorgen og fritt brukervalg i hjemmehjelpen.